Id-diskussjoni fuq il-baġit għas-sena d-dieħla u fuq l-estmi supplimentari għal din is-sena  ntemmet bl-aħħar dibattitu jkun dwar il-Ministeru tal-Finanzi bil-Minsitru Edward Scicluna jgħid li sa tmiem is-sena l-Gvern se jkollu dħul nett ta’ €20 miljun oħra fil-kaxxa ta’ Malta mill-iskema ta’ reġistrazzjoni tal-assi  waqt li se jitħabbar ukoll dħul ieħor mill-iskema tal-programm ta’ investiment biex ikompli jonqos id-defiċit. Qal li l-Kummissjoni Ewropea approvat il-baġit mingħajr ebda tibdil kif għamlet fl-2012 waqt li kkonfermat ottimiżmu fost l-operaturi ekonomiċi u fost il-konsumaturi. Qal li figuri tal-Bank Ċentrali juru li d-depożiti fil-banek lokali żdiedu bi 15 fil-mija għal tmint elef u tmin mitt mljun ewro fl-aħħar 20 xahar. Huwa qal illi l-Kummissjoni Ewropea kkonfermat li Malta ma kienet fl-ebda riskju meta wieħed jikkunsidra 11-il indikatur bażiku. Qal li skont l-aħħar figuri dwar l-esportazzjoni minn Malta juru li din baqgħet f’qagħda stabbli meta mqabbla ma’ pajjiżi oħra fl-Unjoni Ewropea. Il-kelliem għall-Oppożizzjoni fuq il-finanzi Tonio Fenech intant qal li l-Gvern se jkollu joħroġ bejn 30 u 40 miljun ewro oħra biex iwettaq il-baġit is-sena d-dieħla skont dak li jirriżulta mill-analiżi tal-estmi supplimentari. Huwa sostna li din iż-żieda fin-nefqa se żżid id-defiċit u d-dejn pubbliku. Qal li fiż-żmien li serva bħala Minsitru u Segretarju Parlamentari d-dejn pubbliku kien jiżdied b’medja ta’ €14-il miljun ewro fix-xahar waqt li fis-sentejn ta’ Gvern Laburista żdied bi €22 u €39 miljun kull sena.